Il-kumpanija WE Media li kienet tipproduċi l-programm l-Erbgħa Fost il-Ġimgħa fuq TVM, qalet li l-programm ma ġiex imwaqqaf mill-PBS, imma bi qbil bejnha u l-istazzjon nazzjonali. WE Media kienet qed tirreaġixxi għal dak li ħabbar il-ġurnalist u preżentatur Mark Laurence Zammit ilbieraħ, li ddeċieda li mhux se jibqa' jmexxi u jippreżenta l-programm. F'post fuq Facebook, Zammit qal li fix-xhur li għaddew kellu ħafna ndħil mill-PBS, bil-konsegwenza li ma kienx qed iħalliħ fil-libertà jaħdem skont il-prinċipji ġurnalistiċi tiegħu. Il-Ħadd l-1 ta' Awwissu: "Il-PBS ma kienx iħallini naħdem skont prinċipji ġurnalistiċi" Clara Sciberras, li ħadmet ma' Zammit fuq il-programm, iddefendiet il-kollega tagħha fuq il-paġna personali tagħha fuq Facebook. Hija sostniet li Zammit għażel li ma jkomplix jippreżenta l-programm "minħabba indħil politiku" u mhux għax riedu l-PBS. Sciberras ikkonfermat li qal Zammit bħala verità wara li għamlet żmien taħdem miegħu fuq il-produzzjoni tal-programm. Nixtieq nuri solidarjeta' ma' Mark Laurence Zammit u ngħid li dak li qal fl-istqarrija tiegħu huwa verita' mill-bidu… Posted by Clara Sciberras on Monday, August 2, 2021 " Zammit qatt ma kien offrut li jerġa' jippreżenta l-programm" Il-kumpanija ċċarat li l-programm L-Erbgħa Fost il-Ġimgħa huwa propjetà ta' We Media Ltd, u li hija biss il-kumpanija li tiddeċiedi min jippreżenta il-programm. Żiedet tgħid li Mark Laurence Zammit qatt ma kien offrut li jerġa' jippreżenta l-programm wara l-aħħar skeda u "ma kellu ebda involviment fid-deċizjonijiet li jinvolvu l-programm L-Erbgħa Fost il-Ġimgħa". Il-kumpanija, li bidlet isimha minn Where's Everybody?, enfasizzat li mhuwiex minnu li l-PBS waqqfet il-programm L-Erbgħa Fost il-Ġimgħa, u li "kien għadu kkunsidrat sa ftit ġimgħat ilu meta Mark Laurence Zammit kien diġà fuq in-notice of termination tal-impjieg tiegħu bħala producer minn ma' We Media Ltd". Intant Zammit ħabbar li se jkun qed jingħaqad ma' Times of Malta mil-lum. Zammit beda l-karriera tiegħu fix-xandir fl-2012 fil-programm TVHemm ippreżentat minn Norman Vella. Wara li fl-2013 TVHemm twaqqaf u Vella tneħħa mill-PBS, Zammit ingħaqad mal-programm Xarabank. Huwa beda jipproduċi u jippreżenta L-Erbgħa Fost il-Ġimgħa f'Ottubru li għadda, fl-istess żmien li twaqqaf Xarabank. Eks Sindku Laburista se jippreżenta l-programm tal-WE Se jkun il-preżentatur u eks Sindku Laburista Quinton Scerri li se jippreżenta l-produzzjoni ta' WE Media, bil-programm 'Topik' li se jixxandar kull nhar ta' Erbgħa u l-Ġimgħa filgħaxija minn Ottubru li ġej fuq l-istazzjon il-ġdid TVMNews+. Scerri, qal li l-programm 'Popolin' mhux se jkompli. Huwa fakkar li fl-aħħar skeda 'Popolin' "kiseb l-ogħla udjenzi fil-faxxa tiegħu". Fl-istqarrija tiegħu, Scerri faħħar lil Zammit għall-kapaċitajiet tiegħu u awguralu għall-futur fis-settur. Fl-aħħar ħin irċevejt numru ta' telefonati u għalhekk għażilt li nikteb dan il-post sabiex ma jkunx hemm… Posted by Quinton Scerri on Sunday, August 1, 2021 Quinton Scerri kien elett bħala Sindku Laburista ta' Ħaż-Żabbar lura fl-2013. Scerri kellu jirreżenja mill-kariga wara ftit aktar minn sena minħabba r-riżultati ta' investigazzjoni minn Bord ta' Governanza maħtur mill-Gvern. Dan il-Bord kien sab li Scerri wettaq irregolaritajiet meta kien Sindku. Qabel beda jippreżenta programmi fuq l-istazzjon nazzjonali, Scerri kien jaħdem bħala Segretarju Privat fil-Ministeru li taħtu kien jaqa' l-istess PBS. Fl-2014: Aġġornata: Quinton Scerri jirriżenja minn Sindku ta' Ħaż-Żabbar "Il-Gvern irid jelimina kull diskussjoni" – Joe Ellis Intant, il-Kelliem għax-Xandir Nazzjonali tal-Partit Nazzjonalista Joe Ellis ikkundanna lill-Gvern u lill-Ministru Carmelo Abela talli qed jippruvaw "jeliminaw kull diskussjoni minn fuq TVM". Ellis qal li din il-mossa tant kontroversjali kienet ser isservi bħala mezz ġdid ta' propaganda għall-gvern "li jibża' mill-ġurnaliżmu liberu". Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6108cad2cfa18_rand.td-a-rec-img{text-align:left}.td_uid_3_6108cad2cfa18_rand.td-a-rec-img img{margin:0 auto 0 0}